als_Latn dik_Latn sna_Latn
Protestat disa ditore të mijëra qytetarëve në Turqi, shpërblehen nga sistemi i drejtësisë në këtë vend. Gjykata Administrative në Turqi vendosi sot anulimin e projektit për rindërtimin e sheshit “Taksim” në Stamboll. Ndryshimi i hapësirës së gjelbërt në një prej zonave qendrore të Stambollit, u bë shkak për protesta të dhunshme anti-qeveritare në qytete të ndryshme turke. Në arsyetimin e gjykatës thuhet se master plani për rindërtimin e zonës përbën shkelje të rregullave të ruajtjes së identitetit të sheshit. Sipas analistëve, vendimi është një shuplakë për kryeministrin Erdoan. Riorganizimi i sheshit “Taksim”, përmes ngritjes së një qendre tregtare dhe ndërtimeve të objekteve të periudhës otomane, ishin kërkesa personale të kryeministrit Erdoan. Por kundërshtimet e një grupi qytetarësh, çuan në protesta masive. Ato u shndërruan shumë shpejt në manifestime kundër qeverisjes autoritare të Erdoan. Nga trazirat disa ditore në Turqi u shënuan katër viktima dhe dhjetëra të lënduar.
als_Latn